text: Store prisstigninger på vej til fjernvarmekunder
  14 marts 2016 kl. 16.39
  Tusindvis af syd- og sønderjyske fjernvarmekunder kan se frem til en væsentligt større regning på op til 10.000 kroner mere årligt.
  Fra udgangen af 2018 vil over 200.000 hustande blive ramt af store prisstigninger på fjernvarme.
  85 % af de ramte husstande ligger i Jylland – og rigtig mange ligger i lavindkomstområder i Nordjylland og Syddanmark. Den gennemsnitlige varmeprisstigning vil være på 4.800 kr. pr. husstand – men for 1.400 husstande vil der være tale om en betydeligt større ekstraregning på over 10.000 kr. årligt eller dobbelt så meget som i dag.
  En af dem, det kommer til at gå ud over, er Johannes Jørgensen fra Bramming. Hans varmeregning kommer til at stige med 5.000 kr. om året.
  - Vi har fået nye vinduer og døre for at spare på varmen, men nu føler jeg lidt, at alle de penge, vi regnede med at spare, bare ryger ud af vinduet, siger Johannes Jørgensen til TV SYD.
  Han er én af i alt 2.500 kunder hos Bramming Fjernvarmeværk, der kan se frem til dyrere varme. Prisstigningen kommer, når fjernvarmeværkerne i de mindre byer ved årsskiftet mister statsstøtten.
  